**Prietenia**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Moto: Dacă nu cazi singur, nu-ți fă griji, se va găsi întotdeauna un "prieten" să te ajute! (autor necunoscut)

Noroc în viață de "prieteni" buni

Avut-am, Doamne, cu nemiluita,

C-ajuns-am, tristă, să îmi plâng ursita,

De miercurea-ncepând și până luni.

Iar marțea o țineam în calendar

La loc discret, drept roată de rezervă

Sau ca pe-o veche, ultimă conservă

Expusă într-un jalnic galantar.

Să nu uităm de orele cu spor,

În zilele de sfântă sărbătoare,

Cu mese încărcate de savoare,

Când m-ajutau cu râvnă la... decor.

Iar, mai apoi, în vremurile gri,

Mă susțineau în clipele rapace

Cu-același zel, lăsându-mă în pace,

Cum vara-și uită munca un cri-cri.

De-aceea zic, cu risc să mă repet:

Prieteni buni să ai, e o comoară,

De nu te-ajută, nici nu te omoară,

Din ei mi-aș face-n hol un nou tapet.